Александър Пушкин
Сонет

Превод от руски: Стоян Бакърджиев, —

chitanka.info

Сонет[0]

Scorn not the sonnet, critic!

Wordsworth[1]

Сам Данте не презираше сонета.

Петрарка в него цял се е излял.

И Камоенс във своята несрета,

и Шекспир също тъй го е ценял.

И в наши дни пленява той поета.

А Уърдзуърд също беше го избрал

и чужд на всяка суета предвзета,

природата му стана идеал.

В Таврида, сред горите й чудесни,

Мицкевич във размерите му тесни

мечтите си заключи вдъхновен.

У нас не го познаваха момите,

когато хекзаметъра свещен

заради него Делвиг запокити.

[0] Напечатано в „Московский Вестник“, 1830 г., №8. Епиграфът е взет от сонета на Уърдсуърд на същата тема. Той гласи: „Не презирай сонета, критико!“ ↑

[1] Не презирай сонета, критико! — Уърдсуърт. ↑

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.